હિન્દી ફિલ્મોની વીતેલા જમાનાની મશહુર એક્ટ્રેસ અંબા લક્ષ્મણ રાવ શગુન એટલે કે અનાડીની ભલી મકાન માલકણ મિસ. ડિસા એટલે કે લલિતા પવારની એક આંખ ત્રાંસી થઈ જવા પાછળ પણ ભગવાન દાદાએ એક સીન ભજવતા મારેલો તમાચો જવાબદાર હતો. કેદાર શર્માએ એક જમાનામાં રાજ કપૂરને તમાચો માર્યો હતો એ ઘટના બાદ રાજ કપૂર બદલાઈ ગયાં હતાં અને સ્ક્રીન પર પણ ઘણાં નમ્ર જોવાં મળતાં હતાં. ક્રિકેટમાં હરભજને શ્રીસંથને આઈપીએલ મેચ દરમિયાન લાફો માર્યો હતો એ ઘટના પછી બંનેમાં થોડી ઘણી નમ્રતા આવી છે. હમણાં આમિર ખાનના ભાણા ઈમરાન ખાને, પરણ્યા પહેલાં, એક સીનમાં રિયાલિટી લાવવા કેટરિનાના હાથે સત્તર થપ્પડો ખાધી હતી. જોકે ફિલ્મોમાં રૂપિયા લઈને થપ્પડો ખાવી એક વાત છે, અને આમ સાવ મફતમાં ટેન્ડર મંગાવ્યા વગર થપ્પડ ખાવી એ બીજી વાત છે!